“AGROBANK” AKSIYADORLIK TIJORAT BANKINI TAShKIL ETISh TO‘G‘RISIDA

Iqtisodiyotning agrar sektorini yanada barqaror rivojlantirish, qishloq xo‘jaligida iqtisodiy islohotlarni izchillik bilan chuqurlashtirib borish, fermerlik harakatini qo‘llab-quvvatlash, uning moddiy va moliyaviy bazasini mustahkamlash, qishloq xo‘jalik ishlab chiqaruvchilariga qishloq xo‘jalik mahsulotlarini chuqur qayta ishlovchi zamonaviy korxonalarni jadal barpo etish, yuqori sifatli, raqobatbardosh mahsulotlarni ishlab chiqarish bo‘yicha zamonaviy texnologiyalar va uskunalarni tatbiq qilish hamda ichki bozorni mahalliy oziq-ovqat tovarlari bilan to‘ldirishga yo‘naltirilgan keng turdagi bank xizmatlarini ko‘rsatish maqsadida:
 1. “Paxtabank” aksiyadorlik tijorat banki aksiyadorlarining uni “Agrobank” aksiyadorlik tijorat banki etib qayta tashkil qilish to‘g‘risidagi taklifi qabul qilinsin.
 Belgilansinki, “Agrobank” ATB ochiq turdagi aksiyadorlik jamiyati shaklida tashkil qilinadi hamda mulkiy, moliyaviy va boshqa majburiyatlar bo‘yicha, shuningdek yuridik va jismoniy shaxslarning pul mablag‘lari saqlanishi va o‘z vaqtida qaytarilishini kafolatlovchi talablar bo‘yicha “Paxtabank” ATBning huquqiy vorisi hisoblanadi.
 2. Quyidagilar “Agrobank” ATBning asosiy vazifalari etib belgilansin:
 qishloq xo‘jalik mahsulotlari ishlab chiqaruvchi fermer xo‘jaliklariga kredit berish va kompleks tarzdagi bank xizmatlari ko‘rsatish;
 qishloq xo‘jalik ishlab chiqaruvchilari, barcha mulkchilik shaklidagi korxonalar, shu jumladan paxta va g‘alla mahsulotlarini qayta ishlash, saqlash, tashish va sotishga ixtisoslashgan paxta tozalash va donni qayta ishlash sanoati korxonalariga kredit berish va moliyalashtirish mexanizmlarini izchil takomillashtirib borish;
 erlarning meliorativ holatini yaxshilashga, agrosanoat kompleksi tarmoqlarida ishlab chiqarishni modernizatsiyalash, texnik va texnologik yangilashga, zamonaviy chet el texnologiyalari va uskunalarini jalb etishga yo‘naltirilgan faol investitsiya siyosatini amalga oshirish, shu asosda yuqori sifatli, ichki va tashqi bozorlarda raqobatbardosh mahsulot ishlab chiqarishni ta’minlash, ichki iste’mol bozorini mahalliy oziq-ovqat tovarlari bilan barqaror to‘ldirish;
 bankning shaxsiy resurslarini safarbar qilish, omonatlar va depozitlarning yangi jozibador turlarini taklif etish yo‘li bilan aholi va korxonalarning mablag‘larini jalb qilish, ulardan samarali, shu jumladan investitsiya loyihalarini amalga oshirishda samarali foydalanish, qo‘yilgan mablag‘lar o‘z vaqtida va to‘liq qaytarilishini ta’minlash;
 xalqaro moliya institutlari va yetakchi xorijiy banklarning imtiyozli kreditlari, investitsiyalari va grantlarini jalb etib, keyinchalik qishloq xo‘jalik ishlab chiqaruvchilari va respublika iqtisodiyoti agrosanoat sektori korxonalarini ana shu mablag‘lar hisobiga qayta moliyalashtirish.
 3. O‘zbekiston Respublikasi Investitsiyalar bo‘yicha davlat qo‘mitasi Moliya vazirligi va Markaziy bank bilan birgalikda “Agrobank” aksiyadorlik tijorat bankiga bankning resurs bazasini mustahkamlash uchun xalqaro moliya institutlari va xorijiy moliya-kredit tuzilmalarining imtiyozli kreditlari, investitsiya va grantlarini jalb etishda yordam ko‘rsatsin.
 4. O‘zbekiston Respublikasi Vazirlar Mahkamasi ikki hafta muddatda “Agrobank” ATB Kengashining tarkibini tasdiqlasin.
 5. O‘zbekiston Respublikasi Markaziy banki Adliya vazirligi hamda manfaatdor vazirliklar va idoralar bilan birgalikda bir oy muddatda qonun hujjatlariga mazkur qarordan kelib chiqadigan o‘zgartish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 6. Ushbu qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Markaziy banki raisi F.M. Mullajonov zimmasiga yuklansin.